Vladimír Clementis
Store norske leksikon,Historie,Verdens historie og samtidshistorie,Europa,Slovakias historie
Vladimír Clementis var en slovakisk politiker. Han organiserte kommunistpartiet i Slovakia i 1930-årene, og var medlem av nasjonalforsamlingen i Praha i perioden 1935–1938. Under andre verdenskrig flyktet han til Frankrike i 1939 og videre til London i 1940. Clementis fordømte den tysk-sovjetiske ikke-angrepspakten og var utstøtt av partiet i 1939–1945. Han var tilknyttet den tsjekkoslovakiske eksilregjeringen i London i 1940–1944.
Etter krigen ble Clementis i 1945 statssekretær i utenriksdepartementet i Praha, og i 1948 utenriksminister etter Jan Masaryks død. Han ble avsatt i 1950, og i 1951 ble han på ny utstøtt av partiet og arrestert. I november 1952 ble Clementis dømt til døden i Slánský-prosessen for blant annet trotskisme og slovakisk borgerlig nasjonalisme, og henrettet. Han ble rehabilitert i 1963. Les mer i Store norske leksikon Slovakias historie Tsjekkoslovakias historie